EUROPOS CENTRINIO BANKO REGLAMENTAS (EB) Nr. 1489/2007
2007 m. lapkričio 29 d.
iš dalies keičiantis Reglamentą (EB) Nr. 2423/2001 (ECB/2001/13) dėl pinigų finansinių institucijų sektoriaus konsoliduoto balanso
(ECB/2007/18)
EUROPOS CENTRINIO BANKO VALDANČIOJI TARYBA,
atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos (1), ypač į jo 5 straipsnio 1 dalį ir 6 straipsnio 4 dalį,
kadangi:
(1)
Pagal 2001 m. lapkričio 22 d. Europos centrinio banko reglamentą (EB) Nr. 2423/2001 dėl pinigų finansinių institucijų sektoriaus konsoliduoto balanso (ECB/2001/13) (2) pinigų finansinės institucijos (PFI) turi teikti ketvirtinius statistinius duomenis, suskirstytus pagal šalis ir pagal valiutas. Jis turi būti iš dalies pakeistas, kad būtų atsižvelgta į naujų valstybių narių įstojimą į Europos Sąjungą.
(2)
Pagal Reglamentą (EB) Nr. 2423/2001 (ECB/2001/13) taip pat privaloma teikti ketvirtinius duomenis dėl pozicijų su priešingomis šalimis, reziduojančiomis eurą įsivedusių valstybių narių teritorijose. Jis turi būti iš dalies pakeistas, kad būtų atsižvelgta į tai, jog eurą įsivedė dar kelios valstybės narės.
(3)
Nacionaliniams centriniams bankams (NCB) turėtų būti suteikta teisė esant tam tikroms situacijoms nediskriminuojant leisti atskiroms elektroninių pinigų įstaigoms nukrypti nuo reikalavimų teikti duomenis. Tais atvejais, kai elektroninių pinigų įstaigos tenkina tam tikras sąlygas, esminį tikslą, kurio pagal Reglamentą (EB) Nr. 2423/2001 (ECB/2001/13) siekiama statistinių duomenų rinkimu, galima pasiekti nenustatant tokioms įstaigoms statistinių reikalavimų. Europos centrinis bankas (ECB) siekia užtikrinti vienodas veiklos sąlygas, kontroliuodamas tokių leidžiančių nukrypti nuostatų taikymą.
(4)
Turi būti paaiškintos sąlygos, kurioms esant PFI išleistos akcijos turėtų būti klasifikuojamos kaip indėliai, o ne kaip kapitalas ir atsargos,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2423/2001 (ECB/2001/13) iš dalies keičiamas taip:
1)
1 straipsnyje pridedama ši dalis:
„Šiame reglamente vartojamos sąvokos „elektroninių pinigų įstaiga“ ir „elektroniniai pinigai“ apibrėžiamos 2000 m. rugsėjo 18 d. Europos Parlamento ir Tarybos direktyvos 2000/46/EB dėl elektroninių pinigų įstaigų steigimosi, veiklos ir riziką ribojančios priežiūros (3) 1 straipsnio 3 dalyje.
2)
2 straipsnis papildomas šia 4 dalimi:
„4. Nepažeidžiant 2006 m. birželio 14 d. Europos Parlamento ir Tarybos direktyvos 2006/48/EB dėl kredito įstaigų veiklos pradėjimo ir vykdymo (nauja redakcija) (4) ir 2003 m. rugsėjo 12 d. Europos centrinio banko reglamento (EC) Nr. 1745/2003 dėl privalomųjų atsargų reikalavimo taikymo (ECB/2003/9) (5) 2 straipsnio, NCB, atsižvelgdami į III priedo 2-4 dalyse nustatytas sąlygas, atskiroms elektroninių pinigų įstaigoms gali taikyti leidžiančias nukrypti nuostatas. NCB laiku tikrina, ar tenkinamos III priedo 2 dalyje nustatytos sąlygos, kad galėtų taikyti leidžiančias nukrypti nuostatas arba, prireikus, jų nebetaikyti. Kiekvienas NCB, taikydamas leidžiančias nukrypti nuostatas, praneša apie tai ECB.
3)
I priedas iš dalies keičiamas pagal šio reglamento I ir II priedus.
4)
III priedas keičiamas šio reglamento III priede išdėstytu tekstu.
5)
V priedas iš dalies keičiamas pagal šio reglamento IV priedą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Priimta Frankfurte prie Maino, 2007 m. lapkričio 29 d.